Wniuersis et singulis presentes litteras inspecturis Johannes Anundi, archidiaconus Aboensis, salutem in Domino sempiternam. Quia ex testimonio veritatis vnusquisque mortalium villicus Dei fore dinoscitur in hoc mundo, quem de villicacione sua necesse erit tandem reddere racionem, jdcirco ego Johannes Anundi prefatus, tempus id districtum cupiens preuenire, de bonis michi a Deo collatis altare quoddam ad honorem ipsius Dei et beatissime virginis Marie necnon sanctorum Johannis baptiste et Johannis ewangeliste, ob salutem anime mee et aliorum amicorum meorum, de consensv venerabilis patris domini Beronis, bone memorie quondam episcopi Aboensis, jn eadem ecclesia Aboensi feci, institui et fundaui ipsumque altare fundatum de consensu heredum meorum subscripto meo nomine dato (ͻ: doto?) jn primis **. Jtaque ad ampliacionem cultus diuini et sustentacionem ministrorum ipsius lego, deputo et dispono altari prefato predium meum Rackamala, parrochia Wemo; jtem in parrochia Masko predium Jwla (ͻ: Juwa ?) et duo predia in Sopola; jtem in parrochia Rusko predium Hydenwainio et predium meum in villa Mertiælæ; jtem in parrochia Pemare vnum predium dictum Heslebergh, aliud dictum Mayankalma, 3:m predium meum in Marianwari; jtem in parrochia Wæsilagx duo predia, vnum videlicet in villa Lawcko et aliud in Totkyrajerfiuj; et que predia omnia et singula scilicet supradicta cum quibuscunque attinenciis suis hodie a me et ab heredibus meis alienando abdico per presentes dictoque altari ac eius prouisorj cum omni iure perpetuo possidenda approprio et appono, tali condicione adiecta, quod quilibet prebendatus eiusdem altaris, qui pro tempore fuerit, debebit omni ebdomada celebrare aut facere celebrari tres missas in altarj prefato, quarum vna sit pro fidelibus defunctis et specialiter pro fundatore et aliis benefactoribus eiusdem altaris, preteritis, presentibus et futuris, et alie sicut placet. Tenebitur insuper omni anno celebrare aut facere celebrari duas cantatas exequias pro me et parentibus meis ac heredibus nominatim, semel videlicet in vere, in crastino sancti Iohannis ante portam latinam, et semel in autumpno, in crastino decollacionis sancti Johannis baptiste, vtraque vice vespere precedente vigilias cantatas habendo ante altare predictum et in crastino 4:or missas pro defunctis, quarum vnam ante idem altare cantabit, alias autem lectas vbi locus vacauerit faciet celebrarj. Volo preterea et dispono, quod presentacio, prouisio, collacio seu queuis alia ordinacio dicti beneficij post mortem meam ad nullum alium quam ad ordinarium loci debeat pertinere, eo quod predia illa sunt pro maxima parte intuitu ecclesie acquisita; quare ab heredibus meis omne jus patronatus, si quod in dicto beneficio videntur habere, aufero per presentes et episcopo Aboensi, qui pro tempore fuerit, pleno jure committo, reseruata tamen michi quoad vixero libera facultate de beneficio prelibato et omnibus rebus ad ipsum pertinentibus secundum meum libitum ordinandi et in fine vite mee vnicam tantum personam, que ipsum beneficium possideat, presentandj. J[n] cuius rei etc:a. Jtem vnam curiam in Abo sitam ex opposito fundi sancti Siffridi in angulo et ortum oleris vltra ampnem cum granario ibidem. Jtem pratum vnum in Teriranta de xx plaustris feni, etc:a.